Z A K L J U Č C I

sa 1. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 7. siječnja 2014. godine

*Pitanje:*

*Članak 65. Naknada za odvojeni život - da li stavak 9. izjednačava prava koja su navedena u stavku 1. gdje je izrijekom navedeno što se smatra obitelji i da li radnik koji nema obitelj ima pravo na naknadu za odvojeni život?*

**Zaključak broj 1: Radnik koji nema obitelj ima pravo na naknadu za odvojeni život, ali time prava iz stavka 1. i stavka 9. članka 65. nisu izjednačena. Stavak 9. uređuje iznimku koja se odnosi na zdravstvene radnike koji su upućeni na specijalizaciju, odnosno poslijediplomski studij izvan sjedišta poslodavca, a nemaju obitelj.**

*Pitanje:*

*Prema odredbi članka 30. stavka 7. u slučaju preraspodjele radnog vremena radno vrijeme se svodi na prosječno radno vrijeme na razini mjeseca. Da li to znači da radno vrijeme mjesečno ne smije biti iznad mjesečnog fonda radnih sati, odnosno da je preraspodjela odobrena samo na „tjednoj razini“ unutar jednog mjeseca, jedan tjedan radno vrijeme može trajati duže, a drugi tjedan kraće od punog radnog vremena ili da se puno ili nepuno radno vrijeme može preraspodijeliti tako da jedan mjesec traje duže, a drugi mjesec kraće od punog ili nepunog radnog vremena?*

**Zaključak broj 2: U slučaju preraspodjele radnog vremena i radnog vremena u smjenama, turnusu i dežurstvu, radno vrijeme svodi se na puno radno vrijeme na razini mjeseca.**

*Pitanje:*

*Prilikom kategorizacije uvjeta rada u nacrtu granskog Kolektivnog ugovora nisu specificirani zdravstveni djelatnici na MPDJ, koji su u prethodnom Kolektivnom ugovoru pod nazivom zdravstveni radnik u hitnoj službi.*

*Djelatnost rada u MPDJ obuhvaća zaprimanje poziva, slanje tima HM na pravovaljano mjesto, vođenje pozivatelja za pružanje prve pomoći, davanje medicinskih savjeta. Djelatnik MPDJ ima odgovornost pravovaljanog zaprimanja poziva i upućivanja timova potrebnim pacijentima. Smatramo da je zbog svega navedenoga djelatnik MPDJ pod izuzetnim stresom te zaslužuje da barem dodatak ostane na razini koja je u prethodnom Kolektivnom ugovoru, odnosno, 12%.*

*Pošto u zavodu medicinske sestre/tehničari djeluju samostalno bez liječnika, to bi ujedno bio postotak na odgovornost.*

*Molimo Vas da usmjerite ravnatelje zavoda na čl. 7. Zakona o radu, koji omogućuje reguliranje ovog propusta.*

**Zaključak broj 3: Ukoliko je radnik u zavodima za hitnu medicinu raspoređen na rad na terenu ima pravo na uvećanje plaće s osnova posebnih uvjeta rada od 20%, a ukoliko nije raspoređen na rad na terenu ima pravo na dodatak na plaću od 8%.**

*Pitanje:*

1. *Člankom 58. Kolektivnog ugovora utvrđeni su dodaci za položaje I., II. i III. vrste. U stavku 2. navedenog članka stoji:“Položajni dodatak ne primjenjuje se na radnike kojima je koeficijentom složenosti poslova utvrđen položajni dodatak kao sastavni dio koeficijenta“. Glavne medicinske sestre odjela sukladno članku 2.b Uredbe o plaćama razvrstane su u položaje II. vrste – glavna sestra, zdravstveni radnik – voditelj odjela sa koeficijentom 1.164. Isti koeficijent 1.164 sukladno članku 2.d Uredbe o plaćama ima i radno mjesto prvostupnice sestrinstva. Da li glavne sestre odjela imaju pravo na položajni dodatak iz članka 58. stavka 1. u svezi stavka 2. istoga članka, jer ako se na ovaj slučaj primjenjuje članak 58. stavak 2., prvostupnice sestrinstva bi imale veći dodatak nego glavne sestre istog odjela.*
2. *S obzirom na formulaciju članka 76. stavka 2. molimo odgovor koji se Kolektivni ugovor primjenjuje za isplatu naknade troškova prijevoza. Napominjemo da postoje kategorije radnika za koje je povoljnije pravo po Temeljnom kolektivnom ugovoru, a za druge je povoljnije pravo po Kolektivnom ugovoru za djelatnost. Koji se Kolektivni ugovor primjenjuje za obračun naknade troškova prijevoza na posao i s posla te da li je moguće da se na neke radnike primjenjuje Temeljni kolektivni ugovor, a na druge Kolektivni ugovor djelatnosti, uzimajući u obzir primjenu povoljnijeg prava.*

**Zaključak broj 4:**

1. **U koeficijent 1,164 koji pripada glavnoj sestri odjela nije uračunat položajni dodatak pa ista ima pravo na položajni dodatak iz Kolektivnog ugovora.**
2. **Sukladno Temeljnom kolektivnom ugovoru za službenike i namještenike u javnim službama („Narodne novine“ broj 141/2012) i tumačenju broj 1/67 od 30. siječnja 2013. godine Zajedničkog povjerenstva za tumačenje TKU-a, na zaposlene u djelatnosti zdravstva i zdravstvenog osiguranja primjenjivat će se pravo na naknadu troškova prijevoza prema odredbama članka 66. Kolektivnog ugovora za djelatnost socijalne skrbi koji to pravo ima uređeno na za radnike najpovoljniji način , do usklađivanja kolektivnih ugovora pojedinih javnih službi s člankom 67. Temeljnog kolektivnog ugovora za službenike i namještenike u javnim službama.**

*Pitanje:*

*Odredbom članka 56. Kolektivnog ugovora regulirana je situacija i obveza ustanove platiti vanjskog specijalizanta ukoliko isti dežura u ustanovi s kojom nema sklopljen ugovor o radu. Nastavno na naznačeno, a slijedom činjenice da je većina specijalizanata uslijed povlačenja „suglasnosti“ kojom su pristajali raditi iznad 48 sati tjedno, organizirana u rad u smjenama, postavljamo pitanje da li postoji obveza ustanove istima platiti za rad u drugoj i trećoj smjeni, budući u takvim oblicima radnog vremena sada rade.*

**Zaključak broj 5: Ustanova u koju je radnik upućen na specijalističku edukaciju ili edukaciju iz uže specijalizacije dužna je o radniku voditi evidenciju radnog vremena i posebno vrijeme provedeno u dežurstvu te istu evidenciju, radi obračuna plaće, dostaviti ustanovi u kojoj je radnik zaposlen, najkasnije do 5. u mjesecu za prethodni mjesec.**

*Pitanje:*

1. *Da li liječnici specijalisti koji su raspoređeni na poslove „zamjenika ravnatelja županijske bolnice“ odnosno na poslove „pomoćnika ravnatelja za kvalitetu rada“, temeljem članka 57. Kolektivnog ugovora imaju pravo na dodatak od 16% kao zdravstveni radnici specijalisti u bolnici, te na dodatak od 10% (prema čl. 59. Kolektivnog ugovora) zbog iznimne odgovornosti za život i zdravlje ljudi?*

*Napominjemo da isti pored poslova položaja na koji su imenovani obavljaju i poslove liječnika specijaliste na odjelu tj. u ambulanti.*

1. *Da li radnica koja je temeljem zaključenog ugovora o radu s bolnicom, a po imenovanju strane Sanacijskog vijeća bolnice, raspoređena na poslove „pomoćnice sanacijskog upravitelja za sestrinstvo – glavnu sestru bolnice“ , temeljem članka 58. Kolektivnog ugovora ima pravo i na položajni dodatak od 40% kao glavna sestra u specijalnoj bolnici?*
2. *Koji dodatak imaju pravo dobiti zdravstveni radnici (laboratorijski tehničari) koji rade u medicinsko-biokemijom laboratoriju bolnice – je li to dodatak od 14% na koji imaju pravo zdravstveni radnici za rad s infektima, a ako nije molimo uputu koji dodatak trebamo dodijeliti.*
3. *Molimo da nam pojasnite pojam „razvozač“ u tabeli Popis radnih mjesta i poslova zdravstvenih i nezdravstvenih radnika koji imaju pravo na dodatak od 8% (članak 57. Kolektivnog ugovora) – da li se pod taj pojam mogu svesti radnici koji su u našoj Bolnici raspoređeni na poslove odvoženja pacijenata na terapijske procedure (tzv. vozači pacijenata).*

**Zaključak broj 6:**

1. **Liječnici specijalisti koji su raspoređeni na poslove „zamjenika ravnatelja županijske bolnice“ odnosno na poslove „pomoćnika ravnatelja za kvalitetu“ imaju pravo na dodatak od 10% zbog iznimne odgovornosti za život i zdravlje ljudi, ali nemaju pravo na dodatak od 16% kao zdravstveni radnici specijalisti u bolnici.**
2. **Pomoćnica sanacijskog upravitelja za sestrinstvo – glavna sestra bolnice nema pravo i na položajni dodatak od 40% kao glavna sestra u bolnici.**
3. **Laboratorijski tehničar koji radi u medicinsko-biokemijskom laboratoriju bolnice ima pravo na uvećanje plaće zbog posebnih uvjeta rada od 14%.**
4. **Pojam „razvozač“ u članku 57. Kolektivnog ugovora odnosi se na radnika koji razvozi pacijente na terapijske postupke.**

Pitanje:

Molim Vas za tumačenje novog kolektivnog ugovora za djelatnost zdravstva i zdravstvenog osiguranja. Imaju li pravo na dodatak od 25% fizioterapeutski tehničar ili prvostupnik fizioterapije ukoliko rade puno radno vrijeme u Jedinici intenzivnog liječenja? Ima li pravo fizioterapeutski tehničar ili prvostupnik fizioterapije na uvećanje broja dana godišnjeg odmora prema posebnim uvjetima rada – ukoliko rade puno radno vrijeme u Jedinici intenzivnog liječenja?

**Zaključak broj 7: Svi zdravstveni radnici koji su sukladno sklopljenom ugovoru o radu raspoređeni na rad u Jedinicu intenzivnog liječenja imaju pravo na dodatak na plaću s osnova posebnih uvjeta rada od 25% kao i pravo na dodavanje dana godišnjeg odmora prema posebnim uvjetima rada.**

 *Pitanje:*

*Kada je određena pripravnost sukladno Mreži hitne medicine, obračunava li se svaki dolazak radnika iz pripravnosti za obavljanje poslova iz djelatnosti hitne medicine kao rad po pozivu, odnosno, obračunava li se i isplaćuje radnicima u takvim situacijama i rad po pozivu i pripravnost?*

**Zaključak broj 8:**

**Vrijeme koje radnik, kojem je određena pripravnost, provede na radnom mjestu obavljajući poslove po pozivu poslodavca, smatra se radnim vremenom i plaća kao prekovremeni rad. Radniku se istovremeno plaća i naknada za pripravnost.**

 *Pitanje:*

*Moli se pojašnjenje u vezi isplate plaće za medicinsku sestru zaposlenu u PZZ, obiteljska medicina.*

*Sukladno Vašem propisu, dnevni rad u ordinaciji obiteljske medicine iznosi 7.5h a ostatak sati do punog fonda od 40 h se preraspoređuje na dvije radne subote (otprilike 10.5h mjesečno). Prema Kolektivnom ugovoru rad subotom se plaća 25% više.*

*Zanima me da li je potrebno platiti rad subotom 25% više ili se ne plaća više zato što ulazi u mjesečni fond od 40h?*

**Zaključak broj 9: Osnovna plaća uvijek se uvećava za rad subotom 25% bez obzira radi li se o redovnom radnom vremenu ili ne.**